b'\n_START_ARTICLE_\nBlygr\xc3\xa5 lavspinner\n_START_SECTION_\nUtseende\n_START_PARAGRAPH_\nBlygr\xc3\xa5 lavspinner ligner mye p\xc3\xa5 de andre lavspinnerne i slekten Eilema.  S\xc3\xa6rlig et slitt eksemplar (avfl\xc3\xb8yet) av blygr\xc3\xa5 lavspinner, kan ligne p\xc3\xa5  artene Eilema palliatellum, s\xc3\xb8lvgr\xc3\xa5 lavspinner, barlavspinner og Eilema psaudocomplanum.   Men, disse har svakere gr\xc3\xa5farge p\xc3\xa5 framvingen. Og  det er bare s\xc3\xb8lvgr\xc3\xa5 lavspinner og barlavspinner som med sikkerhet finnes i Norden. For sikker artsbestemmelse m\xc3\xa5 artens genitaler unders\xc3\xb8kes._NEWLINE_Framvingene hos hannen er ensfarget lyst blygr\xc3\xa5, det vil si, en litt bl\xc3\xa5lig, lys gr\xc3\xa5farge. Den har et gult smalt parti i framkanten av vingen.  Dette smalner av og blir nesten usynlig f\xc3\xb8r vingespissen.  Hos s\xc3\xb8lvgr\xc3\xa5 lavspinner er dette gule feltet, jevnt (like bredt) helt ut til vingespissen.  Bakvingene er ensfarget skittengul.  Bakkroppen er ogs\xc3\xa5 gulaktig gr\xc3\xa5, men mer gul bakerst. Vingene holdes taklagt bakover kroppen i hvile. Vingespennet er mellom 27\xc2\xa0og \xc2\xa034\xc2\xa0millimeter._NEWLINE_Lavspinnere kan forveksles med flere andre sm\xc3\xa5sommerfugler, kanskje s\xc3\xa6rlig en vikler eller en liten m\xc3\xa5ler.  Men de kan skilles fra disse p\xc3\xa5 de to duftkjertlene hunnene har like ved eggleggings\xc3\xa5pningen, helt bakerst p\xc3\xa5 bakkroppen. Lavspinnere har ogs\xc3\xa5 et h\xc3\xb8reorgan (Tympanalorgan) p\xc3\xa5 siden av brystet (metathorax). _NEWLINE_Larvene er beh\xc3\xa5ret med m\xc3\xb8rke h\xc3\xa5r. H\xc3\xa5rene er arrangert i dusker p\xc3\xa5 hvert ledd. Disse danner rekker av h\xc3\xa5rdusker bakover kroppen.  Larvens kropp har oransje flekker p\xc3\xa5 hvert ledd, og disse danner en dobbelt linje p\xc3\xa5 larvens ryggside. Utvokst blir den ca. 2-3\xc2\xa0centimeter lang.\n_START_SECTION_\nLevevis\n_START_PARAGRAPH_\nBlygr\xc3\xa5 lavspinner finnes i l\xc3\xb8v- og barskog, eller i blandet skog. Men ogs\xc3\xa5 p\xc3\xa5 mer \xc3\xa5pne enger, med litt bergknauser og \xc3\xa5pent busksatt terreng, gjerne der det er noe sandholdig jord.  Flygetiden er i juli og august.  _NEWLINE_Hunnen legger mellom 100 egg rett p\xc3\xa5 n\xc3\xa6ringsplanten, eggene legges i sm\xc3\xa5 grupper._NEWLINE_Larvene lever p\xc3\xa5 ulike lav, p\xc3\xa5 stammer og greiner p\xc3\xa5 tr\xc3\xa6r, eller p\xc3\xa5 steiner.  De kan ogs\xc3\xa5 spise visne blad. De vokser seint og  overvintrer halvt utvokst.  Neste v\xc3\xa5r fortsetter den \xc3\xa5 vokse, og er utvokst i juni.   Eldre larver er vanligvis aktive om natten og gjemmer seg om dagen. _NEWLINE_Blygr\xc3\xa5 lavspinner  tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r  en metamorfose i l\xc3\xb8pet av utviklingen. Larvene er ofte radikalt forskjellige fra de  voksne, b\xc3\xa5de i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bj\xc3\xb8rnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og best\xc3\xa5r ogs\xc3\xa5 ofte av noe av larvens h\xc3\xa5rbekledning.  Puppen klekkes etter noen uker.\n_START_SECTION_\nUtbredelse\n_START_PARAGRAPH_\nBlygr\xc3\xa5 lavspinner  er utbredt i Europa og den vestlige delen av Asia. Muligens kan den finnes helt til Mongolia og  Kina.\n_START_SECTION_\nNavnet\n_START_PARAGRAPH_\nDet latinske navnet Eilema betyr omsluttet, spole, og slekten har trolig f\xc3\xa5tt navnet fordi noen arter bretter eller \xc2\xabruller\xc2\xbb vingene rundt kroppen som en spole n\xc3\xa5r den hviler.   Navnet lurideolum betyr liten og gr\xc3\xa5blek.   P\xc3\xa5 svensk heter den Blygr\xc3\xa5 lavspinnare, p\xc3\xa5 engelsk Common Footman.'